荅元八宗簡同遊曲江後明日見贈
作者：白居易
朝代：唐

paragraphs: 長安千萬人，出門各有營。
唯我與夫子，信馬悠悠行。
行到曲江頭，反照草樹明。
南山好顏色，病客有心情。
水禽飜白羽，風荷嫋翠莖。
何必滄浪去，即此可濯纓。
時景不重來，賞心難再幷。
坐愁紅塵裏，夕鼓鼕鼕聲。
歸來經一宿，世慮稍復生。
賴聞瑤華唱，再得塵襟清。